Charlotte Fischer (RV), 2005-11-22:
Jeg skal i ordførerens fravær fremlægge Det Radikale Venstres synspunkter på det her lovforslag og svare på eventuelle spørgsmål, hvis der måtte være sådanne.
For os at se er formålet med det her lovforslag at få flere til at gennemføre en ungdomsuddannelse.
Det er vi jo alle sammen enige om er et vigtigt formål.
Lige nu går det ikke helt så godt, som vi gerne ville have det skulle gå, tværtimod kan man sige, at vi kan spore en svag tendens til, at antallet af unge, der ikke gennemfører en ungdomsuddannelse, stiger, men vi mener, at lovforslaget trækker i den rigtige retning.
M019S12481321KAJE.FM Page 1286
Tuesday, January 31, 2006 1:20 PM
Vi tror ikke på, at der er mirakelløsninger, at det her lovforslag med et snuptag vil løse alle de problemer, der er på det her område, men det handler jo om at finde delløsninger, ting, der trækker i rigtig retning, og at de så tilsammen kan skabe en bedre løsning på området.
Lovforslaget handler om at indføre en slags mesterlære.
For os er det vigtigt at betone, at deri ligger muligheden for en større fleksibilitet.
Det er fleksibilitet for den unge med hensyn til, hvordan man kommer i gang med sin uddannelse, og det er en fleksibilitet for virksomhederne.
Det, der er vigtigt for os, er, at der heri ligger flere valgmuligheder.
Vi giver i virkeligheden den enkelte elev, virksomheden og skolerne mulighed for at tilrettelægge et forløb, der passer meget bedre til dem.
Hensigten er at give praktisk orienterede unge et bedre fodfæste i erhvervsuddannelserne, og det skal ses i lyset af, at frafaldet er alarmerende.
Det er det især for unge med anden etnisk baggrund, men det er det også for danske unge, så her har vi virkelig en opgave.
Spørgsmålet er selvfølgelig, og det har flere været inde på, om det her virker, som det skal.
Vi lytter meget til den bekymring, der gives udtryk for i høringssvarene, og som der også er givet udtryk for her i dag, og vi er opmærksomme på, at der kan være faldgruber.
Derfor har vi specielt lagt vægt på, at der sker en evaluering af området, og at det i det hele taget følges tæt.
Vi skal selvfølgelig vide, om de faglige mål rent faktisk nås, at den faglige kvalitet holder vand, også når grunduddannelsen sker gennem mere eller mindre, man kan sige, ren praktik ude i virksomheden.
Meningen er jo, at de unge, der afvikler deres grunduddannelse på virksomheden, skal nå frem til at kunne det samme som dem, der starter på skolerne.
Vi skal vide, at de unge rent faktisk oplæres, som de skal, og at de ikke bare bliver parkeret på lav elevløn uden oplæring, for så får den unge jo for alvor et problem – det har flere ordførere også været inde på – for man skal indhente det siden hen.
Vi synes alt i alt, at det er et godt forslag, der også peger i retning af en mere fleksibel tankegang.
Jeg vil bare kort nævne, at vi har været med til at fremsætte et forslag om en ny individuel ungdomsuddannelse, hvor den unge under kyndig vejledning og inden for bestemte rammer får mulighed for selv at sammensætte sin uddannelse, og sagt her i al fredsommelighed synes vi faktisk, at man skulle tænke mere ud ad det fleksible spor og lade det være op til de enkelte, hvordan han eller hun vil sammensætte sin uddannelse, selvfølgelig inden for nogle helt bestemte rammer.
Kan der tænkes mere kreativt og fleksibelt, hjælper vi gerne til med det.